Il-Kummissjoni tesprimi s-sodisfazzjon tagħha bil-ftehim politiku li ntlaħaq illum bejn il-Parlament Ewropew u l-Istati Membri tal-UE dwar il-prevenzjoni tal-kummerċ illeċitu tal-beni kulturali, partikolarment fejn dan jikkontribwixxi biex jiġi ffinanzjat it-terroriżmu. Il-Ftehim tal-lum huwa pass importanti fil-Pjan ta' Azzjoni tal-Kummissjoni biex tissaħħaħ il-ġlieda kontra l-finanzjament tat-terroriżmu. Ir-regoli miftiehma se jiżguraw li l-Istati Membri jkunu jistgħu jwaqqfu l-kummerċ illeċitu tal-beni kulturali meta dawn jiġu esportati lejn l-UE minn pajjiżi li mhumiex fl-UE. Ir-regoli l-ġodda kienu miftiehma provviżorjament il-ġimgħa l-oħra mill-Parlament u mill-Kunsill fi Strasburgu, u llum waranofsinhar ingħataw l-approvazzjoni formali mir-Rappreżentanti Permanenti tal-UE waqt il-laqgħa tagħhom fi Brussell. Huwa u jesprimi s-sodisfazzjon tiegħu bil-ftehim politiku, Pierre Moscovici, il-Kummissarju għall-Affarijiet Ekonomiċi u Finanzjarji, it-Tassazzjoni u d-Dwana, qal: “Ir-regoli l-ġodda li ntlaħaq ftehim dwarhom illum se jgħinuna niġġieldu l-kummerċ illeċitu tal-beni kulturali, li ta' spiss jintużaw biex jiffinanzjaw it-terroristi u l-kriminalità organizzata. Ma nistgħux naċċettaw li t-terroristi jisirqu beni kulturali minn żoni vulnerabbli fid-dinja u jbigħuhom illegalment sabiex jiffinanzjaw attakki terroristiċi kontra ċ-ċittadini Ewropej. Din hija theddida li trid tinqered għalkollox.” L-UE diġà tipprojbixxi l-importazzjoni ta' beni kulturali mill-Iraq u mis-Sirja iżda ma hemm l-ebda qafas ġenerali tal-UE għall-importazzjoni ta' beni kulturali minn pajjiżi oħra. Dan in-nuqqas ta' regoli jista' jiġi sfruttat minn esportaturi u importaturi bla skrupli li jduru mat-tali projbizzjonijiet billi jesportaw l-oġġetti minn pajjiż mhux fl-UE lejn pajjiż imsieħeb fiha. Ir-regoli komuni tal-UE se jiżguraw it-trattament konsistenti tal-importazzjonijiet tal-beni kulturali tul il-fruntieri esterni kollha tal-Unjoni. Dan ikun ta' għajnuna biex il-beni kulturali illeċiti ma jkunux jistgħu jiddaħħlu fl-UE, ħaġa li ddgħajjef direttament il-wirt kulturali, storiku u arkeoloġiku tal-pajjiż tal-oriġini. L-azzjonijiet li ġejjin għandhom jiżguraw li l-importazzjoni tal-beni kulturali illeċiti ssir ħafna aktar diffiċli: - L-awtoritajiet doganali se jkollhom ukoll is-setgħa li jikkonfiskaw u jżommu l-oġġetti meta ma jkunx jista' jintwera li l-beni kulturali inkwistjoni ġew esportati legalment. - Definizzjoni komuni ġdida tal-UE għall-“beni kulturali” mal-importazzjoni li tkopri firxa wiesgħa ta' oġġetti inklużi sejbiet arkeoloġiċi, fdalijiet ta' monumenti storiċi, manuskritti u kotba, opri tal-arti, kollezzjonijiet u antikitajiet rari. Ir-regoli l-ġodda se japplikaw għall-beni kulturali li ntwera li huma l-aktar f'riskju. L-introduzzjoni ta' sistema ġdida għall-ħruġ ta' liċenzji għall-importazzjoni ta' oġġetti arkeoloġiċi u ta' biċċiet minn monumenti li ġew żarmati. L-importaturi se jkollhom jiksbu liċenzji tal-importazzjoni mill-awtoritajiet kulturali kompetenti fl-UE qabel ma jkunu jistgħu jdaħħlu t-tali oġġetti fl-Unjoni. - Għall-kategoriji inqas sensittivi tal-beni kulturali, l-importaturi issa se jkollhom jeżerċitaw livell ogħla ta' diliġenza dovuta meta jixtru l-oġġetti minħabba li se jkunu meħtieġa jissottomettu lid-dwana dikjarazzjoni jew affidavit iffirmat li l-oġġetti ġew esportati legalment mill-pajjiż terz. L-Istati Membri tal-UE se jkunu obbligati jiżguraw li jkun hemm penali effettivi, proporzjonati u ta' twissija għal dawk li ma jsegwux ir-regoli, b'mod partikolari għal kull min jagħmel dikjarazzjonijiet foloz jew jippreżenta informazzjoni falza. Ir-regoli miftiehma provviżorjament huma saħansitra aktar rilevanti minħabba ċ-ċelebrazzjoni tas-Sena Ewropea tal-Wirt Kulturali 2018 u l-50 anniversarju tal-Unjoni Doganali tal-UE. Bl-istess mod, il-protezzjoni tal-wirt kulturali ġiet iddefinita bħala għan ewlieni tal-Komunikazzjoni Konġunta “Lejn strateġija tal-UE għal relazzjonijiet kulturali internazzjonali”. Il-passi li jmiss Issa l-ftehim proviżorju jrid jiġi approvat b'mod formali mill-Parlament Ewropew u mill-Kunsill tal-UE. Se jkun hemm bżonn ta' aktar ħidma teknika biex jiġu adottati l-miżuri neċessarji ta' implimentazzjoni li se jwasslu biex jiġu stabbiliti d-dettalji proċedurali. Kuntest Is-sigurtà kienet prijorità politika sa mill-bidu tal-mandat tal-Kummissjoni Juncker — mil-Linji Gwida Politiċi tal-President Juncker ta' Lulju 2014 sal-aħħar diskors dwar l-Istat tal-Unjoni fit-12 ta' Settembru 2018. L-Aġenda Ewropea dwar is-Sigurtà tiggwida l-ħidma tal-Kummissjoni f'dan il-qasam, u tistabbilixxi l-azzjonijiet ewlenin biex tiżgura rispons effettiv min-naħa tal-UE fil-każ ta' theddid ta' terroriżmu u theddid lis-sigurtà, inkluż dik li jinqata' l-finanzjament tat-terroriżmu. Il-pjanijiet għall-miżuri l-ġodda biex tittieħed azzjoni kontra l-kummerċ illeċitu tal-beni kulturali ġew stabbiliti għall-ewwel darba f'dik l-Aġenda u fil-Pjan ta' Azzjoni tagħha tal-2016 biex tissaħħaħ il-ġlieda kontra l-finanzjament tat-terroriżmu. Fi Frar 2016, l-Istati Membri tal-UE fakkru l-importanza li tissaħħaħ b'mod urġenti l-ġlieda kontra l-kummerċ illeċitu tal-beni kulturali u talbu lill-Kummissjoni biex tipproponi miżuri leġiżlattivi dwar din il-kwistjoni kemm jista' jkun malajr. Għal aktar informazzjoni Q & A dwar il-proposta l-ġdida għall-ġlieda kontra l-kummerċ illeċitu tal-beni kulturali Il-paġna web ta' DĠ TAXUD dwar il-proposta l-ġdida biex jiġi miġġieled il-kummerċ illeċitu tal-beni kulturali Aktar informazzjoni dwar is-Sena Ewropea tal-Wirt Kulturali